Title: พระราชกฤษฎีกาเปลี่ยนแปลงเขตอำนาจศาลแขวงขอนแก่น ศาลแขวงพระนครศรีอยุธยา ศาลแขวงพิษณุโลก ศาลแขวงลำปาง ศาลแขวงสงขลา ศาลแขวงสุราษฎร์ธานี และศาลแขวงอุดรธานี พ.ศ. 2527

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงขอนแก่น
ศาลแขวงพระนครศรีอยุธยา
ศาลแขวงพิษณุโลก
ศาลแขวงลำปาง ศาลแขวงสงขลา
ศาลแขวงสุราษฎร์ธานี
และศาลแขวงอุดรธานี
พ.ศ. ๒๕๒๗

ภูมิพลอดุลยเดช ป.ร.
ให้ไว้ ณ วันที่ ๘
มีนาคม พ.ศ. ๒๕๒๗
เป็นปีที่ ๓๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงขอนแก่น
ศาลแขวงพระนครศรีอยุธยา ศาลแขวงพิษณุโลก ศาลแขวงลำปาง ศาลแขวงสงขลา
ศาลแขวงสุราษฎร์ธานีและศาลแขวงอุดรธานี

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทยและมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงขอนแก่น
ศาลแขวงพระนครศรีอยุธยา ศาลแขวงพิษณุโลก ศาลแขวงลำปาง ศาลแขวงสงขลา
ศาลแขวงสุราษฎร์ธานี และศาลแขวงอุดรธานี พ.ศ. ๒๕๒๗

มาตรา ๒[๑] 
พระราชกฤษฎีกานี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

มาตรา ๓ 
ให้ศาลแขวงขอนแก่นในจังหวัดขอนแก่น ซึ่งมีเขตอำนาจในอำเภอเมืองขอนแก่น
อำเภอน้ำพอง อำเภอบ้านฝาง อำเภอบ้านไผ่ และอำเภอหนองเรือ
มีเขตอำนาจในอำเภอชนบทด้วย

มาตรา ๔  
ให้ศาลแขวงพระนครศรีอยุธยาในจังหวัดพระนครศรีอยุธยา
ซึ่งมีเขตอำนาจในอำเภอพระนครศรีอยุธยา อำเภอนครหลวง อำเภอบางปะหัน อำเภอบางปะอิน
อำเภอวังน้อย และอำเภออุทัย มีเขตอำเภอในอำเภอบางบาลด้วย

มาตรา ๕ 
ให้ศาลแขวงพิษณุโลกในจังหวัดพิษณุโลก ซึ่งมีเขตอำนาจในอำเภอเมืองพิษณุโลก
อำเภอเนินมะปราง อำเภอบางกระทุ่ม อำเภอบางระกำ อำเภอพรหมพิราม และอำเภอวังทอง
มีเขตอำนาจในอำเภอชาติตระการ และอำเภอนครไทยด้วย

มาตรา ๖ 
ให้ศาลแขวงลำปางในจังหวัดลำปาง ซึ่งมีเขตอำนาจในอำเภอเมืองลำปาง
อำเภอเกาะคา อำเภองาว อำเภอแจ้ห่ม อำเภอเถิน อำเภอแม่ทะ อำเภอแม่พริก อำเภอสมปราบ
อำเภอเสริมงาม และอำเภอห้างฉัตร มีเขตอำนาจในอำเภอวังเหนือด้วย

มาตรา ๗ 
ให้ศาลแขวงสงขลาในจังหวัดสงขลา ซึ่งมีเขตอำนาจในอำเภอเมืองสงขลา อำเภอจะนะ
อำเภอนาทวี อำเภอระโนด อำเภอรัตภูมิ อำเภอสทิงพระ อำเภอสะเดา และอำเภอหาดใหญ่
มีเขตอำนาจในอำเภอเทพา และอำเภอสะบ้าย้อยด้วย

มาตรา ๘ 
ให้ศาลแขวงสุราษฎร์ธานีในจังหวัดสุราษฎร์ธานี ซึ่งมีเขตอำนาจในอำเภอเมืองสุราษฎร์ธานี
อำเภอกาญจนดิษฐ์ อำเภอดอนสัก อำเภอบ้านนาสาร
และอำเภอพุนพินมีเขตอำนาจในอำเภอคีรีรัฐนิคม อำเภอบ้านตาขุน และอำเภอเวียงสระด้วย

มาตรา ๙ 
ให้ศาลแขวงอุดรธานีในจังหวัดอุดรธานี ซึ่งมีเขตอำนาจในอำเภอเมืองอุดรธานี
อำเภอกุดจับ อำเภอกุมภวาปี อำเภอนากลาง อำเภอโนนสะอาด อำเภอบ้านดุงอำเภอบ้านผือ
อำเภอหนองบัวลำภู อำเภอหนองวัวซอ และอำเภอหนองหาน มีเขตอำนาจในอำเภอเพ็ญด้วย

มาตรา ๑๐ 
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่การคมนาคมติดต่อระหว่างอำเภอในจังหวัดขอนแก่น จังหวัดพระนครศรีอยุธยา
จังหวัดพิษณุโลก จังหวัดลำปางจังหวัดสงขลา จังหวัดสุราษฎร์ธานี
และจังหวัดอุดรธานีบางอำเภอกับอำเภอซึ่งเป็นที่ตั้งของศาลแขวงสะดวกและรวดเร็วขึ้นเป็นอันมาก
สมควรที่จะขยายเขตอำนาจศาลแขวงในจังหวัดดังกล่าวออกไปให้คลุมถึงท้องที่อำเภอเหล่านั้น
เพื่อให้การพิจารณาพิพากษาคดีเป็นไปโดยเสมอภาคและรวดเร็วยิ่งขึ้น  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑] ราชกิจจานุเบกษา
เล่ม ๑๐๑/ตอนที่ ๓๖/หน้า ๒๕/๒๐ มีนาคม ๒๕๒๗